OBH 2072/2001.
Az állampolgári jogok országgyűlési biztosa általános helyettesének jelentése
Ügyintéző: Dr. Pásztor Imre
Dr. Somosi György

Az eljárás megindulása
	Asszonynevét elhallgatni kérő panaszos azt is kérte, hogy közérdekű bejelentésként kezeljem panaszát. Azt kifogásolta, hogy a MH Tapolcai Kiképző Központjának laktanyájában az ott szolgálatot teljesítő sorkatonákkal embertelen módon bánnak, mert amikor gyakorlatról visszatérnek a laktanyába, előfordul, hogy csak 8-10 C fok van a szobájukban. A fürdőben nincs melegvíz. A szolgálati idő alatt mindezek miatt egy életre szóló betegséget szerezhetnek maguknak.

Az érintett alkotmányos jogok
•	Az Alkotmány 54. § (2) bekezdése, az embertelen, megalázó bánásmód tilalmáról,
•	18. §-a, az egészséges környezethez való jogról,
•	70/D. § (1) bekezdése, a lehető legmagasabb szintű testi és lelki egészséghez való jogról.

Az érintett jogszabályok
•	A honvédelemről szóló 1993. évi CX. törvény 56. §-a, a katona alapvető jogairól és a 92. §-96-a, a katonai szolgálati kötelezettségről; és
•	a hadköteles katonák szolgálati viszonyáról szóló 1996. évi XLIV. törvény V. fejezete, a sorkatonák ellátásáról és a VI. fejezete, a sorkatonák kiképzéséről.

A vizsgálat lefolytatása
	Megkerestem Fodor Lajos vezérezredest, a MH parancsnokát, vezérkari főnökét, hogy tájékoztasson a saját hatáskörében lefolytatott vizsgálat megállapításairól.
	Helyszíni vizsgálatot rendeltem el, amelyet két munkatársam igazságügyi orvos szakértő bevonásával hajtott végre.
	Sajtóinformáció alapján kiterjesztettem a vizsgálatot a sorkatonákkal szembeni bánásmódra, mivel kiderült, hogy az egyik zászlóalj parancsnoka sorállományú beosztottait borpincében végzendő munkára vezényelte. Ezzel kapcsolatban megkerestem a Győri Katonai Ügyészség vezetőjét, hogy tájékoztatását kérjem az esetleges büntetőeljárásról. 

A vizsgálat megállapításai
	A kiképző központ átlagosan 1500 fő sorkatonai állománnyal rendelkezik, akiknek a kiképzését 140 hivatásos és változó létszámú szerződéses katona végzi. Szinte állandó a létszámhiány, különösen a szerződéses állománynál. Az egészségügyi ellátás feladata három orvosra, három felcserre és négy gépkocsivezetőre hárul. Látogatásunk idején csak egy állandó orvos volt. A pszichológusi hely nincs feltöltve, ezért heti egy alkalommal szerződéses pszichológus rendel.
	Az objektum kettő, közúttal elválasztott laktanya, amelyekben több többszintes épület van. Mindkét laktanyában van konyha és étkezde, valamint egészségügyi segélyhely. Az 1. számú objektumban az egyik legénységi épületben, amelyben a segélyhely és a központi fürdő is található, központi fűtés van. A másik legénységi épületben vegyes tüzelésű kályhákkal fűtenek. Az út túloldalán levő 2. objektumban pedig olajfűtés van.
	A laktanyára érvényes fűtési rendet a kiképző központ parancsnokának 444/2000. számú parancsa szabályozza. Ennek másolatát is tartalmazzák a vizsgálati iratok. A parancs rendelkezik a tüzelőanyag beszerzéséről és kiadásáról, a fűtés ellenőrzéséről. Mindezt ugyancsak okmányokban rögzítik.
	Ahol nincs központi fűtés, ott minden emeleten tüzelőanyag-tárolók vannak. Ezeket a BITT Kft. által biztosított fűtőanyaggal töltik fel, nyilvántartás szerinti vételezéssel. Az elmúlt fűtési idényben nem fordult elő olyan eset, hogy nem állt rendelkezésre megfelelő tüzelőanyag. Ezt a megtekintett és másolatban átvett utalványok bizonyítják.
	Miután ismertettük a jelenlevő elöljárókkal a panasz eredeti szövegét, arra egyöntetű választ kaptunk, a következők szerint. Az olyan helyzet, hogy a kiképzésről visszatérő katonákat kihűlt szoba fogadja, akkor fordul elő, ha pl. éjszakai gépjármű-vezetési gyakorlatról korábban térnek vissza. Ezek ritkán előforduló, eseti helyzetek. Ilyenkor ugyanis a katonák maguk gyújtanak be és fűtik be a hálókörletet. Egyébként a hozzám küldött panaszt megelőzően sem a parancsnokhoz, sem az elhelyezési szolgálat vezetőjéhez, sem az egészségügyi szolgálathoz nem érkezett panasz vagy bejelentés.
	Ami a fűtés korszerűsítésének lehetőségét illeti, annak nincs technikai akadálya, mert a gázfűtéses kazán kapacitása bírná mindkét laktanya valamennyi épületének fűtését, csak a központi fűtés hálózatának kiépítését kellene elvégezni.
Ez az egyszeri beruházás rövid idő alatt megtérülne és minőségileg javítaná a sorkatonák közérzetét. A HM közigazgatási államtitkárának felügyelete alá tartozó Infrastrukturális Főosztály több munkatársa a közelmúltban járt a laktanyában, így ők is ismerik a helyzetet és a parancsnok javaslatait.
	A fűtési lehetőséghez képest az egészségügyi ellátásban technikailag jobb a helyzet. Mindkét laktanyában van segélyhely és ráépítéssel az egyik még bővíthető is. Ugyanakkor szinte állandó az orvoshiány, amit központi vezényléssel igyekeznek pótolni. Ennek az a hátránya, hogy általános orvos helyett szakorvost vezényelnek, aki nem tehet mást, mint hogy belgyógyászatra utalja a beteg katonát. A betegellátás egyébként megoldott, mert a tapolcai kórház mellett a sümegi is fogadja őket. Gyakori - különösen pszichiátriai esetben - a budapesti szállítás, amikor is a MH Központi Kórházába kerülnek a betegek. A szállításhoz megfelelő járművek, így mentő is rendelkezésre áll.
	A központi fürdőben melegvíz állandóan van, így a fehérnemű váltás előtti fürdés lehetősége biztosított.
	A laktanya egészére jellemző a gondozottság, de a parancsnok által is megjelölt felújítás és fejlesztés szükségessége nem vitatható. 
	A vizsgálat az elhelyezéssel kapcsolatban azonnali beavatkozást igénylő hiányosságot nem tárt fel. 
 	Nincs a panasszal közvetlen összefüggésben, de a vizsgálat során találkoztunk azzal, hogy a legutóbbi szervezeti és állománytábla módosítás csaknem minden hivatásos tisztet hátrányosan érintett. Lényegesen alacsonyabb beosztásba és rendfokozati besorolásba kerültek, ami azt jelenti, hogy egyesek évekig nem kaphatnak illetményemelést. Gondjaik vannak a lakáshelyzettel kapcsolatban is, mert a szolgálati lakások csak egy részének megvásárlására kaptak engedélyt, a többi kérelmet elutasították. A döntés indokolását nem tartják meggyőzőnek. Újabb nehézséget okoz, hogy a közelmúltban Kiskunfélegyházáról egy egész zászlóaljat telepítettek a laktanyába, emiatt nincs a hivatásos katonák részére kiutalható lakásuk és a nőtlen szálló is zsúfolt.
	Mindez egyelőre nem hat ki hátrányosan sem a szolgálatra, sem a fegyelmi
helyzetre. A sorállományra pedig semmiképp sincs kihatással.

Összefoglalva:
	A laktanya épületeinek és azok belső tereinek fűtése a lehetőséghez képest biztosított. A fűtési rend szabályozása megtörtént, az ellenőrzés folyamatos. A fürdési lehetőség folyamatos. Az erre vonatkozó panasz nem igazolódott, ezért ebben a vonatkozásban visszásság vagy annak gyanúja nem állapítható meg.
	A személyi állomány egészségügyi ellátása folyamatosan biztosított, az okmányok nem bizonyítottak olyan káros folyamatot, amely a sorkatonák átlagosnál gyakoribb megbetegedésére utalna. 
 	Megkeresésemre a Győri Katonai Ügyészség vezetőjétől azt a tájékoztatást kaptam, hogy a szóban forgó zászlóaljparancsnokkal szemben, elöljárói hatalommal  való visszaélés vétsége miatt, vádat emelt az illetékes bíróság katonai tanácsánál. A tárgyalás nincs kitűzve. Ezért a vizsgálat erre vonatkozó részét - határkör hiányában - lezárom. 
	Ugyanakkor visszásságot okoz, mert az egyenlő bánásmódhoz való jog sérelmével jár, hogy a kiképzőközpont sorkatonai állománya három különböző fűtési megoldású körletben kerül elhelyezésre (Alkotmány 70/A. § (1) és (2) bekezdése).
	Ugyancsak visszásságot okoz, mert a legmagasabb szintű egészségügyi ellátáshoz való jog sérelmével jár, hogy kiképző központ állománytáblájában biztosított három orvos közül folyamatosan hiányzik egy vagy kettő. A központi vezénylés nem körültekintő, mert előfordul, hogy általános orvos helyett specialistát vezényelnek (Alkotmány 70/D. § (1) bekezdése). Utalok az OBH 1/2000. jelentés ide vonatkozó ezzel azonos ajánlására. 
	Mindezek alapján a honvédelmi miniszternek, az 1993. évi LIX. törvény 20. § (1) bekezdése alapján, a következő ajánlásokat teszem:
	1. Vizsgálja meg annak lehetőségét, miként lehet azt a visszásságot felszámolni, amely abból ered, hogy a sorkatonáknak csak kisebb hányada van központi fűtéses körletben, a többiek vegyes tüzelésű, illetve olajkályhás helyiségekben kaptak elhelyezést. A központi fűtés teljes kiépítésének technikai lehetősége megvan, ezért azt mielőbb végre kell hajtani.
	2. Az állománytáblában biztosított három orvosi hely, a személyi állomány létszámához és a kiképző központ rendeltetéséhez képest, önmagában sem túlzott, ezért haladéktalanul biztosítani kell az orvosi helyek állandó betöltését.
	Ugyancsak indokolt a legújabb módosításkor csökkentett létszámú középszintű egészségügyi szakdolgozók állománytáblájának visszaállítása.

Budapest, 2001. július 11.

Takács Albert